“Dit gaan nie oor syfers,” sê SteveSteve Hofmeyr Dis dalk oordrewe syfers, maar dit kon ŉ boer se lewe gered het. Só sê Steve Hofmeyr in reaksie op die wye kritiek wat sy skrywe “My tribe is dying like flies”, wat onlangs op sy blog gepubliseer is, uitgelok het. Hofmeyr het vanmiddag ŉ artikel gepubliseer waarin hy reageer op die kritiek wat die webwerf Africa Check en die Sondagkoerant Rapport uitgespreek het op sy eerste artikel. In die tweede artikel sê Hofmeyr onder meer die syfers wat hy in sy eerste artikel aangehaal het, mag dalk foutief wees, en indien dit is, vra hy om verskoning. Maar die realiteit, sê hy, is dat die mees konserwatiewe van die onbetroubare syfers wat beskikbaar is, genoeg behoort te wees om die regering tot aksie te laat oorgaan om ŉ einde te bring aan wat hy “ŉ moord op my klein volkie” noem. Hofmeyr verwys ook na die onbetroubare aard van die SAPS se beskikbare statistiek, iets waaroor alle bronne – Africa Check en Rapport inkluis – dit eens is. “Indien relatief misdaad- en moordvrye samelewings nie die vrug van duur vryheid kan wees nie, het hierdie kinders [sien foto’s onderaan] moontlik almal vergeefs gesterf,” het Hofmeyr gesê. “Miskien moes ons dit sien kom het. Die Hector Peterson-foto het ikoon-status bereik, terwyl niemand die naam van die wit seun onthou nie. Dit is nêrens gepubliseer nie. Asof sy belangrikheid in die niet verdwyn het tydens die Kersfees van 1985, toe Nelson Mandela se ANC een van hul talle bomme laat afgaan het, hierdie keer in Amanzimtoti. Johannes (8), Willem (2) en Isabella (5) het nie gestaak nie, het nie betoog nie, hulle het nie klippe gegooi nie, hulle het nie hoogverraad gepleeg of die polisie met gewere en knopkieries aangeval nie, maar hulle het koelbloedig in opdrag van Sibusiso Andrew Zondo gesterf.” Hofmeyr steun sy standpunt met 16 argumente in die volledige artikel, wat hier gelees kan word. Sowat 40 minute na die publisering van die artikel het Hofmeyr getweet dat meer as 12 000 mense dit reeds gelees het. Foto deur Steve Hofmeyr verskaf Foto deur Steve Hofmeyr verskaf